OBH 1887/2003
Az állampolgári jogok országgyűlési biztosának jelentése
Ügyintéző: dr. Bódis Cecília
Az eljárás megindítása:
	A neve elhallgatását kérő panaszos beadványában a Fejér Megyei Ápoló-gondozó Otthonban uralkodó állapotokról, és különböző visszaélésekről számolt be. 
	Figyelemmel arra, hogy az ügyben több alkotmányos jog sérelmének a gyanúja is felmerült, az állampolgári jogok országgyűlési biztosáról szóló 1993. évi LIX. törvény (a továbbiakban: Obtv.) 16. § (1) bekezdésében foglalt felhatalmazás alapján vizsgálatot indítottam. 
	 A vizsgálat indításával egyidejűleg, az Obtv. 18. § (3) bekezdésére hivatkozva vizsgálatra kértem fel a Fejér Megyei Közigazgatási Hivatal (a továbbiakban Közigazgatási Hivatal) vezetőjét.
Az érintett alkotmányos jogok:
•	A Magyar Köztársaság Alkotmányának 
13. § (1) bekezdése szerint a Magyar Köztársaság biztosítja a tulajdonhoz való jogot;
70/D. § (1) bekezdése előírja, hogy a Magyar Köztársaság területén élőknek joguk van a lehető legmagasabb szintű testi és lelki egészséghez;
70/E. § (1) bekezdése szerint a Magyar Köztársaság állampolgárainak joguk van a szociális biztonsághoz.
Az ügy jogszabályi háttere:
•	1993. évi III. törvény a szociális igazgatásról és szociális ellátásokról
134. § A települési önkormányzatoknak a 2003. január 1-jétől megszervezendő alapellátási formák biztosításáról folyamatosan, de legkésőbb 2007. december 31-ig kell gondoskodniuk. Azok a helyi önkormányzatok, amelyek az e törvényben meghatározott egyéb ellátási formák működési feltételeit teljes körűen még nem teljesítették,
a) a személyi feltételek biztosításáról folyamatosan, de legkésőbb 2005. december 31-ig,
b) a szakképzettségi feltételek biztosításáról folyamatosan, de legkésőbb 2005. december 31-ig,
c) a tárgyi feltételek biztosításáról folyamatosan, de legkésőbb 2008. december 31-ig
kell gondoskodniuk, azzal, hogy a szolgáltatások szakmai színvonala a 2002. december 31-i állapothoz képest nem eshet vissza.
•	1/2000. (I. 7.) SzCsM rendelet a személyes gondoskodást nyújtó szociális intézmények szakmai feladatairól és működésük feltételeiről
•	188/1999. (XII. 16.) Kormányrendelet a személyes gondoskodást nyújtó szociális intézmény és a falugondnoki szolgálat működésének engedélyezéséről, továbbá a szociális vállalkozás engedélyezéséről. 
2. § (1) Szociális intézmény működési engedély alapján működtethető.
15. § (1) Ha a működést engedélyező szerv a szociális intézmény működésével kapcsolatosan - akár a 9. § alapján történő bejelentés nyomán végzett ellenőrzés, akár a 14. § szerinti ellenőrzés során - hiányosságokat észlel, legfeljebb százhúsz nap időtartamú határidő megjelölésével felszólítja az intézmény fenntartóját a hiányosság megszüntetésére. Indokolt esetben - kérelemre - a határidő egyszer, újabb hatvan nappal meghosszabbítható.
(2) Ha az intézmény fenntartója a megjelölt határidőben nem intézkedik a szabályszerű működés megteremtése érdekében, úgy a működést engedélyező szerv
a) az intézmény működési engedélyét visszavonja, és amennyiben működése ellátási érdekből indokolt, úgy feltételek előírása mellett ideiglenes működési engedélyt ad ki, vagy
b) az intézmény működési engedélyének módosításával csökkenti az intézmény férőhelyszámát, vagy
c) az intézmény működési engedélyét visszavonja, és működését betiltja, vagy
d) a nem állami, illetve egyházi fenntartású bentlakásos szociális intézmény esetén az intézmény után járó tárgyévi normatív állami hozzájárulás 10%-ának - háromhavi részletekben történő - visszatartásáról határoz.
•	311/2002. (XII. 29.) Korm. rendelet a személyes gondoskodást nyújtó szociális intézmény és a falugondnoki szolgálat működésének engedélyezéséről, továbbá a szociális vállalkozás engedélyezéséről szóló 188/1999. (XII. 16.) Korm. rendelet módosításáról
20. § (6) A 2002. december 31-én ideiglenes működési engedéllyel rendelkező szociális intézményt, a működést engedélyező szerv 2003. június 30-ig felülvizsgálja. Az ideiglenes működési engedély érvényességi ideje a felülvizsgálat befejezéséig meghosszabbodik.
(7) Ha a szociális intézmény a (6) bekezdés szerinti felülvizsgálat időpontjában nem felel meg a működési engedély kiadásához szükséges feltételeknek, de az intézmény működtetése a székhelye, telephelye szerint illetékes jegyző - bentlakásos intézmény esetén a megyei önkormányzat főjegyzőjének - nyilatkozata szerint ellátási érdekből indokolt, az ideiglenes működési engedély az Szt. 134. §-ában meghatározott időpontig meghosszabbítható. Az ideiglenes működési engedély éves bontásban tartalmazza azokat a feltételeket, amelyeket a fenntartónak teljesítenie kell.
A megállapított tényállás és a vizsgálat megállapításai:
	A panaszos 2000. év elején már fordult hivatalomhoz és az élelmezés, a tisztálkodó szerek, a dohányzó helyiség kialakításának hiányát, a gyakori lopásokat, a megtakarított pénzbetéteik kamatainak elsikkasztását, valamint azt panaszolta, hogy szókimondásért pszichiátriai kezelést illetve injekciókat kap. Az országgyűlési biztos felkérésére a Fejér Megyei Közigazgatási Hivatal munkatársai az intézményben 2000. március 8-án helyszíni vizsgálatot tartottak és az erről készült tájékoztatót a biztos rendelkezésére bocsátották (ügyiratszám: 1168/2000). Ennek alapján, tekintve, hogy a panasz megalapozatlannak bizonyult és alkotmányos jogokkal összefüggő visszásságra nem derült fény (OBH-522/2000) az országgyűlési biztos az intézménynek nem tett ajánlást.
	A beadványt tevő ebben az évben ismét a hivatalomhoz fordult panaszaival és levelében továbbra is a korábbi sérelmeit említette, továbbá a ruházattal való ellátást hiányolta és a gondozottak foglalkoztatásával összefüggő visszaéléseket panaszolta.
	Tekintettel egyrészt arra, hogy a panaszos ismételten és csupán általános jelleggel fogalmazta meg a sérelmeit, másrészt arra, hogy neve elhallgatását kérte, arra kértem fel a Fejér Megyei Közigazgatási Hivatal vezetőjét, hogy tájékoztasson az előzetes ütemezésüknek megfelelően szervezett vizsgálatuk keretében szerzett tapasztalatairól, különös figyelemmel a beadványban jelzett panaszokra. Mindezeket követően a Közigazgatási Hivatal a Fejér Megyei Rehabilitációs Intézet Módszertani Osztályának bevonásával 2003. május 21-én vizsgálatot folytatott le az intézményben. 
	Az intézmény típusa: időskorúak ápolását-gondozását végző, szakosított ellátást nyújtó bentlakásos otthon, amely a vizsgálat időpontjában ideiglenes működési engedéllyel működött. Az engedélyezett férőhelyek száma 200 fő, jelenleg a gondozottak száma 198 fő. Az intézményben 4, egyenként 50 fős gondozási egységet alakítottak ki. Épületei a Fejér Megyei Önkormányzat tulajdonában vannak. Az otthon lakói 2-7 ágyas szobákban élnek. A személyi tisztálkodásra, étkezésre, dohányzásra, közösségi együttlétre szolgáló helyiségek az épületekben megtalálhatók, ugyanakkor a vizsgálat időpontjában még nem állt rendelkezésre a betegszoba, az elkülönítő és látogatók fogadására szolgáló helyiség, kialakításuk azonban folyamatban volt. 
	A Közigazgatási Hivatal vizsgálatának általános megállapításai szerint a korábbi vizsgálat során kifogásolt hiányosságok pótlása megtörtént, ezzel egyidejűleg az ott folyó szakmai munka színvonala is emelkedett.
	Az akadálymentes közlekedés feltételeit azonban még mindig nem valósították meg teljes körűen, továbbá hiányosak az ellátottak életkori sajátosságaihoz, egészségügyi- és mozgásállapotához igazodódó tárgyi feltételek is. A bútorok és egyéb berendezési tárgyak szintén szegényesek, kopottak. 
	A szakképesítéshez kötött beosztásban foglalkoztatottak jogszabályban előírt képesítési aránya megfelelő, azonban az ápoló, szociális gondozói létszám hiányos, valamint a Közigazgatási Hivatal tájékoztatása szerint hiányzik a diétás nővér és a mozgásterapeuta. 
	Mindezek alapján az intézmény továbbra sem felel meg maradéktalanul a határozatlan idejű működési engedély kiadásához szükséges előírásoknak.
	A Közigazgatási Hivatal által lefolytatott vizsgálat és a rendelkezésemre bocsátott dokumentumok alapján megállapítom az intézményben gondozottak általam vizsgált emberi-állampolgári jogai tárgyi és személyi feltételek hiányosságából fakadó sérelmének közvetlen veszélyét. 
	Tekintettel azonban arra, hogy a Közigazgatási Hivatal a szükséges intézkedéseket megtette, az intézmény vezetőjének külön kezdeményezést nem teszek. 
	Ugyanakkor, az állampolgári jogok országgyűlési biztosáról szóló 1993. évi LIX. törvény 20. § (1) bekezdése alapján felkérem az intézményt fenntartó Fejér Megyei Önkormányzat Közgyűlésének elnökét, hogy terjessze jelentésemet a Közgyűlés elé, egyidejűleg intézkedjen a Közigazgatási Hivatal által megállapított hiányosságok mielőbbi megszüntetéséről.
	Felkérem továbbá a Fejér Megyei Közigazgatási Hivatal vezetőjét, hogy továbbra is kísérje figyelemmel, az intézményi működéssel kapcsolatos hiányosságok pótlását és tájékoztasson az ennek során általa szükségesnek tartott és megtett intézkedésekről.
Budapest, 2003. november 20.
Lenkovics Barnabás